runetrust/blame-folketinget-dk huggingface dataset:
Simon Kollerup (S), 2018-10-26:
Det var egentlig hr. Erling Bonnesens entré i debatten, der fik mig til at trykke mig ind, for jeg hører ordføreren for Enhedslisten være bekymret over det andet element i lovforslaget om sundhedsrådgivningsaftalerne, og hvad man så gør nu, når det bliver mere lempeligt.
Tove Fergo (V), 1998-06-16:
Det er jo ikke uventet, at argumentet mod at indskrænke den gruppe, som kan blive tvunget til at få udleveret oplysninger og blive tvunget til at undergive sig en koordinationsplan, er: Jamen vi vil da ikke gøre sådan noget på de psykiatriske afdelinger, for de handler jo til bedste
Lisbeth Bech Poulsen (SF), 2016-11-08:
For bare at remse nogle få op kan jeg sige, at der er nogle grundlæggende forskellige opfattelser mellem høringsparterne og ministeriet på områder som korruption, gennemsigtighed, hvilken type rådgivere der er indbefattet af hvidvaskloven, og hvorvidt registreret over reelle ejere er offentligt eller ej.
Kristian Thulesen Dahl (DF), 1998-04-14:
Jeg vil nødig forlænge debatten unødigt, men jeg synes altså, at justitsministeren her i starten af sin besvarelse går ind på den diskussion, som hr. Duetoft og jeg havde, om, at vi i realiteten allerede i 1986 har stemt ja til de ting, som udmøntes med Schengenkonventionen.
Bent Bøgsted (DF), 2017-01-18:
Er vi så ikke derhenne – det kan godt være, det lapper ind over integrationsministerens område – at når flygtninge og indvandrere kommer til Danmark, skal de starte med at få at vide: I har ingen fremtid i Danmark, hvis I ikke forstår at tilpasse jer det danske system; så har I ikke noget at gøre her i Danmark?
Pernille Skipper (EL), 2012-05-03:
Vi har også set specialuddannet politi i Aarhus, ja, vi har set eksempler i Portugal, hvor man har fulgt to forskellige politikorps i forbindelse med fodboldkampe, og man så, at når det ene politikorps var på banen, så udviklede det sig til vold og ballade, men når det andet var der, var det fredeligt og en god oplevelse.
Kristian Thulesen Dahl (DF), 2004-10-26:
Med det som baggrund bliver jeg nødt til at spørge hr. Aage Frandsen, om han så ikke er enig i, at hvis man havde valgt den fremgangsmåde, så ville det også have været nødvendigt, at man fra centralt hold havde tegnet et nyt danmarkskort over, præcis hvilke kommuner der så skulle slås sammen, for hele baggrunden for, at kommunerne med stor ildhu er gået ind i det her med hensyn til at lave sammenlægninger, er jo lige præcis en bestemt forventning om – for de ved, at det står i forligsteksten – at de så også samtidig får en masse nye opgaver.
Uffe Elbæk (UFG), 2015-01-29:
For hvis vi ikke får bygget den her nye demokratiske bro – og der kan være mange gode byggesten i den bro; nogle af dem er regeringen allerede i gang med, men der kan lægges flere sten; det her er som sagt et bud på det – så er det på sigt legitimiteten til det repræsentative demokrati, der er truet.
Helge Adam Møller (KF), 2004-03-16:
Jeg synes, der er mange gode erfaringer fra forskellige lande med mægling, og det er noget, som vi i Det Konservative Folkeparti kigger meget opmærksomt på, og det er også noget, som jeg tror både i udlandet og også her i Danmark fremover vil blive en større del af dansk retspleje, end det er i øjeblikket, fordi erfaringerne er positive. Med hensyn til politihundene synes jeg altså, at det er synd for en politihund, hvis den ikke også har en landbetjent i den anden ende, så derfor gik vi også ind for det.
Elisabeth Geday (RV), 2006-04-27:
Jeg ville starte med en ambitiøs ansættelsesplan for at få flere fødevarekontrollanter, så kontrollerne bliver udført til tiden, og så kontrollanterne kan få bedre tid til at gennemføre deres kontroller, så disse ikke bare bliver et kryds på en liste, men en egentlig kontrol af forholdene i fødevareindustrien.
Keld Albrechtsen (EL), 1999-11-16:
Den debat vil Enhedslisten gerne gå ind i, men det, der er helt afgørende for mig, er, at det er gift at lægge den debat ind i EU-sammenhæng, for i EU-sammenhæng vil den blive misbrugt på det groveste af alle de kræfter, der vil bruge den til at indføre flertalsafgørelser på alle de områder, hvor vi ikke kan lide det, og hvor SF heller ikke kan lide det.
Jørgen Arbo-Bæhr (EL), 2006-01-26:
Men kan hr. Mikkel Dencker ikke løfte sløret for, hvilket led i fairplaykampagnen som rent faktisk vil kunne tage fat i det problem, jeg nævnte før, nemlig problemet med firmaer, der oprettes, får udført sort arbejde, og forsvinder fra jordens overflade?
Jens Hald Madsen (V), 2000-02-23:
At EU-landene kun i få tilfælde har følt behov for at påberåbe sig garantien, og at EU-reglerne ikke er mindre skrappe end de danske regler, ses bl.a. ved, at EU på miljøområdet vedtog 189 regler fra januar 1994 til april 1998.
Karsten Lauritzen (V), 2014-02-19:
Men jeg kan sige til ministeren, at vi generelt er optaget af at træffe beslutningerne tættere på borgerne, og at vi – og det er Venstres officielle linje – er noget bekymrede over den praksis, der, som Jyllands-Posten beskriver, tilsyneladende er i de her sager.
Tove Videbæk (KD), 2003-11-18:
Det er jo klart, at børn på 2, 3, 4 og 5 år og såmænd også ældre børn naturligvis skal have hjælp straks. Jeg synes, at som helhed er samarbejdet mellem sundhedsvæsenet og de kommunale sociale myndigheder ikke noget at prale af ret mange steder.
Mette Frederiksen (S), 2022-04-08:
For ganske kort tid siden havde vi på en og samme dag først et NATO-topmøde med deltagelse fra alle medlemslande, så et G7-møde, hvor også den nye japanske leder fløj til Europa for at understøtte samarbejdet også med andre partnere, og efterfølgende et EU-topmøde, hvor præsident Biden deltog.
Frank Aaen (EL), 2012-03-02:
Må jeg spørge hr. Kim Andersen: Kan det virkelig være udemokratisk, at Folketinget tager en åben debat om statsgarantier på 50 mia. kr. til banker, der er ved at fallere, altså en åben debat i Folketingssalen, hvor alle kan se for og imod, og hvem der mener hvad, i stedet for at sagen forleden dag bare blev kørt igennem bag lukkede døre i Finansudvalget?
Jette Jespersen (DF), 2003-04-23:
Det er selvfølgelig vigtigt, at vi følger udviklingen af en sådan nyoprettet styrelse tæt, og derfor er det selvfølgelig vigtigt, at vi grundigt får undersøgt, hvorvidt oprettelsen af Sikkerhedsstyrelsen viser sig at blive en succes. Nu har der her i salen og i den offentlige debat været megen polemik vedrørende placering af denne styrelse.
Hans Kristian Skibby (DF), 2021-03-16:
Så står vi her midt om natten og skal lovbehandle noget, som er meget principielt, og noget, som er vigtigt for Danmark og danske interesser og faktisk også, som Venstres ordfører netop var inde på, vigtigt for den danske sikkerhedspolitik i forhold til udlandet og udenlandske interessenter, som melder deres ankomst i Danmark.
Per Clausen (EL), 2007-10-09:
Det skal dog siges, at vi i forhold til det store flertal af mennesker sådan set tror, at det er af langt større betydning, at man på et meget tidligt tidspunkt gennem aktiviteter, hvor mennesker kommer ud i naturen som børn osv., får et indblik i, hvordan naturen fungerer, og hvilke katastrofale konsekvenser det kan få, hvis man begår tilsyneladende uskyldige små forsyndelser som at efterlade sit affald steder, hvor det ikke burde ske.
Torben Hansen (S), 2004-02-26:
Oven i det skal så lægges tallene, som jo også er blevet aktualiseret i dag, for de temmelig mange ulovlige svin - kan man sige - der findes rundtomkring. EF's vandrammedirektiv er jo på vej - man kan altid diskutere, hvornår vi så når frem til det, jeg synes måske, at der er nogle ting i selve implementeringen, der begynder at gå lidt langsomt, men skidt nu med det - og det vil angive nogle klare mål om den økologiske tilstand, som vi herhjemme skal leve op til, og mål, som sandsynligvis vil være en skærpelse af de målsætninger, som amterne allerede har i dag, og målsætninger, hvor vi bl.a. af den evaluering, der har været af VMP II, kan se, at der ikke engang bliver levet op til i dag.
Nick Hækkerup (S), 2020-05-06:
Så er der selvfølgelig også den vurdering, at når vi beder danskerne om at vise tilbageholdenhed i det omfang, som vi har gjort, så er det sådan set fair nok også at sige, at vi bliver nødt til at sikre, at vi ikke får åbnet en bagdør og lukket smitte ind.
Karsten Lauritzen (V), 2016-02-23:
Med det lovforslag, vi behandler i dag, sikres der altså den nødvendige fleksibilitet, så vi kan tage et skridt ad gangen, og det er det, vi kommer til, altså at tage et skridt ad gangen, så der først bygges videre på systemet, når fundamentet og de mursten, der allerede er lagt, kan bære næste etape.
Ida Auken (SF), 2009-10-22:
Det er sådan set derfor, vi er temmelig kritiske over for det her forslag, og det er derfor, jeg vil spørge ordføreren, bare for at vi er enige: Er det ikke rigtigt, at det her lovforslag faktisk giver mulighed for at give dispensation til at bygge i strandbeskyttelseslinjen, til at bygge campinghytter i strandbeskyttelseslinjen?
Karsten Lauritzen (V), 2013-05-29:
Jeg må dog også sige, at det jo ikke er pænt at drille folk med deres højde, slet ikke statsministerkandidater, og slet ikke, når man er så høj og flot, som den radikale ordfører, som er på talerstolen i dag, er; det havde vi måske forventet fra Enhedslisten, men slet ikke fra Det Radikale Venstre.
Kim Mortensen (S), 2007-04-12:
Det andet er, at vi gerne vil lægge op til, at vi får en lidt bredere og måske mere principiel diskussion om vægtningen af de midler, der skal afsættes dels til forskning, dels til udvikling og dels til demonstration, forstået på den måde, at det er vigtigt, at der stadig væk reserveres midler til den strategiske forskning, der foregår på meget lang sigt, og som vi skal leve af i fremtiden; det er også vigtigt, at der på mellemlang sigt er forskningsinitiativer; og det er vigtigt, at der er penge til de demonstrations- og udviklingsprojekter, der skal være på meget kort sigt.
Marlene Harpsøe (DF), 2009-12-01:
Jeg synes jo, det er interessant at høre fru Christine Antorini på den måde tale ned til regeringen og Dansk Folkeparti og faktisk et solidt flertal her i Folketinget inklusive fru Christine Antorini selv, som er en del af Socialdemokraterne – altså det flertal, som vi udgør her i Folketinget, som gør, hvad vi kan for at få gennemført 95-procents-målsætningen.
Lars Barfoed (KF), 2010-03-04:
Efter regeringens opfattelse skal vi ikke ændre på de pågældende straffebestemmelser, som jeg her har gennemgået. Med hensyn til forslagsstillernes ønske om, at straffen for voldtægt skal skærpes, når voldtægtsofferet er offer for menneskehandel, vil jeg sige, at der jo i dag ikke findes regler om, at en voldtægt, der finder sted under bestemte omstændigheder, generelt skal anses for at være grovere eller medføre strengere straf end andre voldtægter.
Eigil Andersen (SF), 2009-05-29:
Jeg har ikke fået svar på, hvad Venstres ordfører mener om vismændenes konklusion om, at kommunerne med den her jobcenterreform kommer til at stå i en usikker økonomisk situation med hensyn til deres budgetter, fordi systemet er skruet sådan sammen, at der bliver kommuner, der taber millionbeløb på den her reform.
Nick Hækkerup (S), 2008-05-13:
Det være sig børnene, der kan blive passet i trygge rammer i institutioner, folkeskoler, hvor ungerne lærer noget, fri og lige adgang til behandling, når man bliver syg, og den tryghed, der ligger i, at adgangen til uddannelse ikke er noget, man skal spare op til, men noget, man har ret til osv. osv.
Line Barfod (EL), 2007-10-10:
Når der på sundhedsområdet er stor social ulighed, hvor de laveste socialgrupper - fordelt efter uddannelse, erhverv og indkomst - er udsat for flest sundhedsrisici og dermed en højere sygelighed og dødelighed end resten af befolkningen, hvad har ministeren så tænkt sig at gøre for at mindske denne ulighed i sundhed?
Kamal Qureshi (SF), 2011-06-01:
De her mennesker render rundt og passer deres arbejde og passer deres børn, mens de konstant oplever en hetz fra Dansk Folkepartis side, fordi de på grund af deres tro bliver gjort til nogle monstre, som konstant kan finde på at begå overgreb mod deres børn og voldtage deres børn og det, der er værre.
Christian Wedell-Neergaard (KF), 2006-04-06:
Inden oppositionens ordførere bliver alt for triste og kommer i en situation, hvor de synes, det er både for sent og for sølle, vil jeg lige gøre opmærksom på, at der har været et samråd i denne sag, hvor både justitsministeren og miljøministeren var til stede, og i det samråd blev der givet en positiv tilkendegivelse af, at man ville arbejde frem mod at få indført miljøzoner.
Kristian Thulesen Dahl (DF), 2021-01-28:
Jeg er jo glad for, at der bare er en fuldstændig erkendelse af, at det var situationen tilbage ved årsskiftet 2015-16 og i starten af 2016, altså at der var en fuldstændig, ja, nærmest entydig anmodning til ministeren om at få gjort noget ved det her, fordi vi ikke ville finde os i den praksis, at der i Danmark var yngre, altså piger, der levede sammen med ældre mænd på vores asylcentre.
Kirsten Brosbøl (S), 2005-04-26:
Jeg håber, at ministeren lyttede til hvert et ord, jeg sagde i min tale, for jeg havde faktisk nogle konkrete forslag med, bl.a. ud fra vores nye udspil om ligestilling blandt etniske minoriteter, hvor vi har listet en hel række konkrete forslag til lovgivning op, og hvor jeg bl.a. nævner det her med at give alle, der kommer her til landet, et integrationsforløb, sådan at de får en tilknytning til det her samfund, et besøg af en sundhedsplejerske ved fødsel, så vi sikrer, at alle kvinder, der føder her i Danmark, får en tilknytning til vores sundhedssystem og en tilknytning til det her samfund.
Marianne Jelved (RV), 2011-03-29:
Men jeg vil gerne spørge hr. Karsten Lauritzen, om vi kan forvente, selv om der skulle være 90 mandater bag, at regeringen vil gøre sig umage fremefter med at lave en ordentlig lovgivning og ikke lave det på den måde, så man først kan få medborgerskabsprøven lang tid efter, at resten af loven er implementeret.
Astrid Krag (S), 2016-12-07:
Man kan jo have nok så gode værdier, men hvis man har medarbejdere, der er langtidssygemeldte som følge af f.eks. voldelige episoder med demente beboere, anerkender ministeren så, at der kan være nogle helt særlige problemstillinger her, der altså ikke handler om, at man har dårlig ledelse, eller at man har for meget kontrol og bureaukrati – for det er jeg enig med ministeren i at der også er – men at der er mere på spil?
Lars Barfoed (KF), 2002-02-01:
Der skulle være flere ansat i Konkurrencestyrelsen, så man kunne holde mere øje med virksomhederne, som jeg forstår åbenbart overtræder konkurrenceloven i vid udstrækning, siden hr. Ole Sohn mener, at flere ansatte i Konkurrencestyrelsen ville føre til, at man kunne opklare en masse ting, der foregår rundtomkring i dansk erhvervsliv.
Aage Frandsen (SF), 2004-12-07:
Det, som oppositionen har ønsket, er jo en diskussion af, om der kunne findes en sammenhæng i det, som regeringen fører af uddannelsespolitik: mellem det, at man på den ene side siger en hel masse ting om, at man skal tage udfordringer op, og at der er en masse ting, man gerne vil gøre i forhold til det danske uddannelsessystem, og på den anden side hvad man så helt konkret gør.
Niels Sindal (S), 2004-05-27:
For så vidt angår det nukleare, så er jeg helt tryg ved det samarbejde, der er globalt i IMO og EU osv. Nu er det jo lykkedes IMO at få Østersøen gjort til særlig følsomt område, og i den sammenhæng er det op til Østersølandene at finde ud af, hvordan det skal håndteres, selv om russerne ikke er helt med. Med hensyn til alkohol: Jeg er helt enig, men igen må jeg sige til hr. Dohrmann, at jeg jo ikke kan fire en kontrollant ned fra Storebæltsbroen, hvis der kommer et skib, der er indregistreret i Libanon og ejet af en i Schweiz og i øvrigt ikke anløber dansk havn.
Tilde Bork (DF), 2017-11-22:
Med lovforslaget fastsættes for arbejdsgiverne en måluddannelsesratio, der beskriver forholdet mellem praktikårselever og erhvervsuddannede årsværk, som arbejdsgiverne skal præstere for at leve op til målet om 8.000-10.000 flere praktikpladser.
Hans Kristian Skibby (DD), 2024-01-17:
Det er jo, fordi vi har den klare forventning, at når man laver alle de her drastiske indsatser og initiativer, bl.a. når det drejer sig om noget så ømtåleligt som at indføre nye store afgifter, der ikke findes i andre lande, så skal man gøre det på et fuldt oplyst grundlag.
Anne Baastrup (SF), 2003-01-23:
Deri er der bl.a. beskrivelser af et tvillingepar, som har det fint, ingen problemer, og de holder af deres far og af hans nye familie og mor og alt sammen, men de synes bare, at det er træls, at de skal være der lige præcis i de dér perioder og ikke i nogle andre perioder, fordi det forhindrer dem i nogle ganske bestemte sportsudøvelser hjemme hos mor, hvor de bor.
Peter Skaarup (DF), 2001-05-03:
Det er meget moderat; derfor burde det være nemt ikke alene for Kristeligt Folkeparti, men da så sandelig også for andre partier, der støtter USA i en ledende rolle i NATO og støtter NATO-samarbejdet, at afvise det her, altså sige, det er vigtigt, at vi først og fremmest støtter NATO og USA og derfor også udtrykker vores bekymringer over, hvis en sådan styrke er uafhængig af NATO.
Jann Sjursen (KRF), 1998-06-25:
Hr. Søren Søndergaard har naturligvis ret i, at der ikke er nogen garanti for, at regeringen efterfølgende er villig til at se på visumreglerne for forældre til herboende indvandrere, men det kan Enhedslisten og Kristeligt Folkeparti jo altså i fællesskab prøve at tvinge regeringen til, for det er nu engang den vej, vi synes man skal gå i den her sammenhæng.
Carsten Koch (S), 1997-11-19:
Efter dette, altså selskabsskattelovens § 3, stk. l, nr. 4, er det en betingelse for skattefrihed, at havnen er åben for offentlig trafik, samt at havnens indtægter - bortset fra en normal forrentning af en eventuel indskudskapital - ifølge vedtægtsmæssig bestemmelse udelukkende kan anvendes til havneformål.
Morten Messerschmidt (DF), 2021-05-27:
Vi skal give kommunerne mulighed for at arbejde med rammerne, og vi skal give uddannelsesinstitutionerne de rette muligheder og incitamenter både i forhold til en taxameterreform og en uddannelseslovgivning, som understøtter, at uddannelsesinstitutionerne kan gå ind i de lokale samarbejder.
Carsten Hansen (S), 2002-03-19:
Det gode humør kan regeringen trods alt ikke tage fra os, så det skal vi forsøge at bevare. Er det ikke rigtigt, vil jeg gerne spørge finansministeren om, at man kan se af de svar, der er afgivet også fra Beskæftigelsesministeriet, at hovedparten af de medarbejdere, der nu bliver fyret under denne her 10.000 mand store fyring, er medarbejdere over 50 år?
Lisbeth Bech-Nielsen (SF), 2022-03-01:
Jeg kan godt høre, at vi er delt, i forhold til hvad vi kan kræve af virksomhederne, men så vil jeg bare alene spørge ind til det ønske, der har været fremsat af visse organisationer, herunder Institut for Menneskerettigheder og Danske Handicaporganisationer, om, at der skal være klageadgang og fælles sekretariatsbetjening.
Kristian Thulesen Dahl (DF), 2020-10-08:
Vi taler om, om vi også som Folketing italesætter, at vi synes, det er fint, at man gør det til en tilbagevendende begivenhed, havde jeg nær sagt, altså at man vil demonstrere ved at strejke og blive væk fra skolen, fordi noget er så vigtigt.
Bent Bøgsted (DF), 2018-10-23:
Jeg skal bare lige høre hr. Leif Lahn Jensen: Vil Socialdemokratiet være med til at sikre, at danske statsborgere ikke bliver ramt af det her forslag, altså sige, at danske statsborgere er undtaget fra det her forslag, så det kun gælder dem, der ikke er danske statsborgere og kommer udefra?
Lars Løkke Rasmussen (V), 2008-02-27:
Det har vi oplevet at de ikke er blevet, og set i sammenhæng med, at vi af konjunkturmæssige grunde altså ikke er i en situation, hvor det er klogt, at vi bare øger det offentlige forbrug ud over det, der er planlagt, har regeringen sagt: I skal overholde de planer, I selv har vedtaget, og hvis I overholder de budgetplaner, I selv har vedtaget, er der fred og ingen fare.
Pernille Blach Hansen (S), 2000-05-25:
Så vidt jeg kan se, så leder hr. Holger K. Nielsens vision for Europa meget hurtigt hen i et Europa i flere hastigheder, et Europa, hvor der er nogle, der stikker langt foran resten, som bare er nødt til at følge efter, så det bliver andre, der tegner billedet, og andre, der sætter dagsordenen for os.
Martin Henriksen (DF), 2009-03-31:
I forhold til det beslutningsforslag, vi behandler i dag, og som Socialistisk Folkeparti kalder useriøst, vil jeg bare sige, at vi ikke i Dansk Folkeparti mener, at det er useriøst, men at vi også har et dannnelsesperspektiv i vores folkeskole, og vi mener rent faktisk, at morgensang eller fællessang kan bidrage til at give et indblik i den danske sangskat.
Ulla Tørnæs (V), 1998-06-25:
Jeg har derimod rettet min kritik mod den danske regering, der efter min bedste overbevisning har bragt sig selv i en meget kritisk og meget kritisabel situation ved at have sammenkædet forhandlingerne med færingerne om indgåelsen af aftalen med Færøerne med forhandlingerne om pinsepakken.
Aage Frandsen (SF), 1999-05-06:
Og når vi så får sagen tilbage til udvalget, ja, så kan vi også få præciseret det, som jeg nævnte i forhold til det andet ændringsforslag, nemlig myndighedernes fortsatte forpligtelse til at være opmærksomme på det, når en sag, der har fået et udfald, som ikke svarer til tidligere afgørelser, har konsekvenser for andre.
Rune Lund (EL), 2018-12-19:
Det kan godt være, at Dansk Folkeparti prøver at lyde som et ansvarligt parti, men når det kommer til stykket, er DF klar til at ofre hele molevitten, hvis bare man kan give flygtningefamilier med børn endnu ringere vilkår med 2.000 kr. mindre om måneden.
Troels Lund Poulsen (V), 2009-10-22:
Jeg kan sådan set henholde mig til det, som Justitsministeriet skriver, og det er helt nagelfast og meget klart, vil jeg sige til hr. Thomas Jensen, og derfor vil jeg gerne sige det igen, nemlig at det er Justitsministeriets opfattelse, at det ikke indebærer ekspropriation.
Karen Rønde (V), 1998-11-19:
Først til fru Anne Baastrup: Det er sådan i dag, som jeg også sagde i min tale, at der er et krav om erhvervsmæssig udbredelse, det vil sige, at hvis man som privatperson optager misbrug af sine egne børn og f.eks. mod vederlag sælger det til naboen, så kan man ikke straffes efter § 235, stk. 1, som det er i dag.
Per Clausen (EL), 2015-02-24:
Jeg kunne godt tænke mig at høre, om hr. Dennis Flydtkjær og Dansk Folkeparti synes, at det er rimeligt, at der er en generel undtagelse i den her lovbestemmelse, hvis den handling, man udfører, er en, man udfører, kan man sige, som et led i fødevareproduktion, som må formodes at have en vis samfundsøkonomisk gevinst.
Villy Søvndal (SF), 2004-11-05:
Det er der jo specielt brug for under en regering, der sænker vækstraterne i kommunerne til det niveau, vi ser i dag, hvilket betyder, at stribevis af kommuner er ude i nedskæringer, også nedskæringer, der rammer ældreområdet, altså rammer normeringen både på plejehjemmene og i hjemmehjælpen.
Flemming Møller Mortensen (S), 2021-05-05:
Man kan sige, at det, der er diskussionen i beslutningsforslaget her, er, om man skal stoppe udviklingsbistanden til lande, der nægter at tage imod egne statsborgere, og der sagde jeg i min tale, at der her simpelt hen ligger internationale regelsæt, i forhold til at det skal landene.
Elsebeth Gerner Nielsen (RV), 2003-02-26:
I den sammenhæng kunne jeg også godt tænke mig at spørge, hvad Dansk Folkeparti vil gøre i forhold til alle de private arealer, hvor vi f.eks. har store bræmmer omkring vores søer, åer og vandløb i det hele taget, som er fyldt med bjørneklo for øjeblikket, og som vi ikke kan bekæmpe med pesticider.
Kristian Jensen (V), 2017-12-22:
Jeg ser også gerne, at vi på et tidspunkt får taget hul på at sænke den almindelige elafgift, fordi vi på den måde kan bruge noget af den vedvarende strøm, der kommer fra vindmøller, fra solceller og andet, og bruge den her i Danmark, når nu den er produceret i Danmark.
Søren Søndergaard (EL), 1998-01-15:
Jo, vi fik løftet en ganske lille flig, ikke af hr. Erling Oxdam, som var relativt loyal over for kompromiset, men af hr. Helge Adam Møller, som gik herop og forklarede, hvordan Det Konservative Folkeparti opfattede indholdet af forslaget.